als_Latn dik_Latn sag_Latn
04/03/2015
Stërvitja e përbashkët "Luani i Platinit 2015" bashkoi qindra trupa nga Serbia, Rumania dhe vendi pritës, Bullgaria.
Nga Biljana Pekusiç dhe Paul Çiokoju për Southeast European Times në Beograd dhe Bukuresht -- 04/03/15
Forcat e armatosura nga Serbia, Bullgaria, Rumania dhe Shtetet e Bashkuara do të jenë të pajisura më mirë për veprime gjatë dimrit, pas stërvitjes së parë të përbashkët të zhvilluar së fundmi në Zonën e Trajnimit në Novo Selo.
Zona pranë Sliven në Bullgari, ishte pritëse e stërvitjes "Luani i Platinit 2015" nga 12 deri 23 janar. Angazhimi vjetor u fokusua në përforcimin e stabilitetit dhe sigurisë rajonale përmes trajnimit shumëpalësh në sistemet jovdekjeprurëse.
Stërvitja e këtij viti përfshiu më shumë se 200 anëtarë të forcave të armatosura serbe, bullgare dhe rumune, së bashku me 250 marinsa amerikanë.
Veprimtaria shënoi herën e parë që stërvitjet me snajperë, patrullim urban, shpëtim të jetës gjatë luftimeve, operacione me autokolona dhe të tjera, u zhvilluan në kuadër të programit të Forcës Rotacionale të Detit të Zi në kushte dimri.
"Qëllimi i stërvitjes është të trajnojë njësitë për pjesëmarrje në operacione shumëkombëshe ... në një mjedis shumëkombësh", tha Ministria Serbe e mbrojtjes në një deklaratë për SETimes.
Marinsat punuan me ushtarët serbë, rumunë dhe bullgarë për t'i ndihmuar të përmirësojnë kapacitetet e tyre. Programi i trajnimit synon gjithashtu të forcojë bashkëveprimin e forcave të armatosura të vendeve të Ballkanit.
Stërvitje të tilla "rrisin besimin e forcave pjesëmarrëse të NATO-s dhe Partneritetit për Paqe", shtoi deklarata "në perspektivën e ruajtjes së paqes dhe mbajtjes në nivel shumëkombësh të misioneve kundër rebelimeve".
Gjatë programit 10 ditor, secili ekip partner u bashkua me një grup marinsash amerikanë, shpjegoi kapiten Methju Defenbau, Oficer Përgjegjës për "Luanin e Platinit 2015".
"Më ka mahnitur se si nivelet e njësive të vogla janë integruar kaq mirë dhe janë bërë partnerë të vërtetë brenda një kohe kaq së shkurtër", tha Defenbau për marines.mil.
"Nga të gjitha stërvitjet që kemi bërë deri tani, kjo është ajo ku marinsat dhe kombet [e tjera] janë afruar më shpejt së bashku", tha ai.
Një garë miqësore atletike mes këtyre shërbimeve, i titulluar "Lojërat e Luftëtarëve", ishte evenimenti i fundit i "Luanit të Platinit 2015". Më pas, marinsat amerikanë dhe trupat nga kombet partnere u bashkuan rreth një zjarri të madh për të festuar përmbylljen e suksesshme të trajnimit dhe për të forcuar miqësinë e re, e cila është rritur pavarësisht pengesave gjuhësore.
"Trajnimi ynë me kaq efikasitet, mendoj se na çon një hap më pranë aftësisë për ta vënë këtë në realitet kur të na nevojitet", shtoi Defenbau.
Ushtarët ranë dakord se stërvitja ishte e dobishme.
"Ne e kemi këtë mundësi për të mësuar diçka të re, diçka më të mirë për ne", tha togeri i dytë Vasile Ionut nga Rumania. "Është një ndryshim përvoje. Ne kështu trajnojmë njëri-tjetrin".
Çfarë tjetër duhet të bëhet për të përmirësuar kapacitetet e mbrojtjes së vendeve të Ballkanit? Ndani mendimet tuaja në seksionin e komenteve.
unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn